Ivan Brajović, ministar saobraćaja i pomorstva

POZDRAVNA RIJEČ NA PREZENTACIJI PROJEKTA

14.12.2014. g.

Gospodine Vujanoviću, gospodine Krivokapiću, gospodine Đukanoviću, gospodo iz Kine, poštovane dame i gospodo,

Zadovoljstvo je biti danas u prilici da pogledamo prezentaciju projekta koju organizuje CRBC Izvodjač radova na izgradnji autoputa Bar- Boljare, prioritetne dionice Smokovac- Uvač- Mateševo.

Zadovoljstvo je veće činjenicom, da smo potpisivanjem Ugovora o projektovanju i izgradnji, Ugovora o finansiranju i usvajanjem Zakona o autoputu u Skupštini Crne Gore, stvorili neophodne pravne preduslove, da se sada u veoma kratkom vremenskom periodu završe još neki zakonom i ugovorom predvidjeni poslovi, kako bi radovi mogli da počnu.

Odmah nakon stvaranja tih pretpostavki, počeće izgradnja prve dionice autoputa u Cnoj Gori, kapitalnog projekta za dalji ekonomski i ukupan razvoj naše države i ponos ove i generacija koje dolaze.

Skoro dvije godine smo marljivo, posvećeno i odgovorno radili na stvaranju svih neophodnih pretpostavki da bi došli na korak do početka radova. Pri tom sa ponosom mogu da kažem da su u tome na tehničkom, pravnom i ekonomskom planu dominatan doprinos dali crnogorski stručnjaci i eksperti.

Naši kineski partneri će projektovati i graditi prvu dionicu od Smokovca do Mateševa zajedno sa domaćim partnerima, funkciju nadzora nad radovima će vršiti francusko-italijanski konzorcijum, pa ovaj i ovako značajan projekat ponovo potvrdjuje našu opredijeljenost da radimo i saradjujemo sa onima koji su se pokazali najboljim, dali najpovoljnije uslove, bez obzira iz koje države ili sa kojeg kontinenta dolaze.

Od naših kineskih partnera očekujemo da u svemu poštuju ugovorne obaveze, na čemu ćemo i mi kao Investitor vrlo posvećeno raditi. Svjesni smo da nas čeka težak, složen i veoma odgovoran posao. Uvjeren sam da je i ovaj današnji dogadjaj svojevrstan pokazatelj spremnosti obiju strana na takav rad, i pokazatelj odlučnosti da se ovaj projekat uspješno završi, te današnja video prezentacija za četiri godine postane stvarnost.

CCCC je u znak dobre volje izrazila spremnost da u vidu donacije, izradi svoje viđenje infrastrukturnog plana Crne Gore. U cilju realizacije te ponude, koji smo za zahvalnošću prihvatili danas ćemo potpisati Memorandum o razumijevanju i saradnji na izradi infrastrukturnog plana Crne Gore.

Značajno je istaći da za izradu dijela razvojnih infrastrukturnih planova imamo donacije i od Njemačke razvojne banke, i od EBRD, što će sve ukupno, uz naše postojeće planove, značajno unaprijediti naša buduća strateška planska dokumenta.

Stara poslovica kaže: „Ko želi da bude bogat, gradi puteve.“ Slučajno ili ne poslovica je kineska, a mi upravo sa kineskim kompanijama počinjemo realizaciju ovog najvećeg infrastrukturnog projekta u Crnoj Gori.